รัฐมนตรีประจำสำนักนายกรัฐมนตรี ขอให้ประชาชนดูแลสุขภาพยืนยันสินค้าอุปโภค-บริโภคยังมีเพียงพอ
รัฐมนตรีประจำสำนักนายกรัฐมนตรี ขอให้ประชาชนดูแลสุขภาพยืนยันสินค้าอุปโภค-บริโภคยังมีเพียงพอ ขอประชาชนอย่าตื่นตระหนกและกักตุนสินค้านายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะผู้อำนวยการศูนย์ฯ แถลงภาพรวมสถานการณ์โรคโควิด 19 ว่าเช้าวันนี้ 17 มีนาคม 2563 ได้รับการยืนยันจากกระทรวงสาธารณสุข พบผู้ติดเชื้อรายใหม่เพิ่มขึ้น 30 ราย ยอดผู้ติดเชื้อสะสม 177 ราย รักษาหายกลับบ้านแล้ว 41 ราย และยังคงมีผู้เสียชีวิตเพียง 1 ราย รัฐบาลทยอยออกมาตรการทำให้ผู้ป่วยเพิ่มขึ้นช้าที่สุด โดยห้ามทำกิจกรรมต่างๆ รวมถึงระมัดระวังอยู่กับคนหมู่มาก และสิ่งสำคัญคือ การกินร้อน ช้อนกลาง หรือใช้ช้อนส่วนตัว ใช้เจล หรือแอลกอฮอล์ล้างมือ หากประชาชนมีอาการไข้ ให้โทรแจ้งสายด่วน 1422 หรือสายด่วน ศูนย์โควิด 1111 ซึ่งหากตรวจพบเชื้อโควิด จะไม่ต้องเสียค่าใช้จ่าย พร้อมกันนี้ โรงพยาบาลราชวิถี ได้จัดทำแบบสอบถาม การประเมินตนเองว่าสุ่มเสี่ยงติดเชื้อหรือไม่ ส่วนกรณีมีประชาชนร้องเรียนมายังศูนย์ฯ กังวลเรื่องของสินค้าอุปโภค-บริโภค ซึ่งจากการเชิญบริษัทรายใหญ่มาหารือ ได้รับการยืนยันว่าสินค้าอุปโภค-บริโภคไม่ขาดแคลน จึงไม่อยากให้ประชาชนตื่นตระหนกและกักตุนสินค้า